अज्ज सैह्बन गै बजारै च इक पराने पछानु कन्ने झत्त होई तां उंदे सुरगबासी ताऊ हुंदी याद तुर-ताजा होई गेई। गल्ल अपने विद्यार्थी जीवनै दी ऐ। उनें दिनें साढ़े शैह्रै च अमेच्योर ड्रामाटिक क्लबै दियां धुम्मां पेदियां हियां। असें गी बी दिक्खो-दिक्खी दिल्ली जाने वाले पंजमें सुआरै’ वाला लेखा ड्रामे दी किश-किश लटक लग्गी पेदी ही। अमेच्योर वालें दे केइयें ड्रामें दे सुने-सुनाए दे डायलाग ते शेsर अस जागत संञां, दपैह्रीं, जिस बेलै बी किट्ठे हुंदे तां मते जोशै कन्ने इक दूए गी सुनांदे हुंदे हे। फी बल्लें-बल्लें ‘अल्फ लैला दे ऊटै’ वांगर असें बी क्लबै च औना जाना शुरू करी दित्ता।